# Súpers!

Súpers! és la revista infantil que parteix dels valors lúdics i pedagògics del canal públic de Televisió de Catalunya, Super3, llançada al mercat a la fi del 2009. Editada per Sàpiens Publicacions, la capçalera busca acostar els nens i nenes a la natura, la ciència i la cultura, mitjançant els personatges de la família del Super3: en Roc, l'Àlex, en Fluski, la Lila i la Pati Pla. Es tracta d'una publicació mensual en color, d'unes quaranta pàgines. La revista segueix la línia gràfica del canal Super3. A les pàgines interiors també s'observen alguns elements gràfics que s'identifiquen clarament amb l'emissora infantil. Degut al públic a què es dirigeix, la imatge és la gran protagonista de la publicació i l'element que té més pes. La plantilla de la revista està formada per unes vint persones entre directora, coordinadora, redactors, correctors i il·lustradors. Paral·lelament amb el canal televisiu i la web, dedica un apartat al foment de l'aprenentatge de l'anglès. És una de les úniques publicacions infantils en català en un mercat encara dominat per publicacions en castellà.
El diari Avui va treure un setmanal el novembre de 1994 anomenat L'avui dels Súpers. Aquest setmanal constava de setze pàgines amb petites històries de sèries com Astèrix, Lucky Luke, Calvin i Hobbes, entre d'altres. Uns dos anys més tard van treure un suplement dominical anomenat La Revista dels Súpers o Club Super3 que va substituir el setmanari L'avui dels Súpers. Un any més tard, el novembre de 1997 Vang-3 Publicacions (del grup La Vanguardia) va editar Súpers!, que duraria fins al 2008. La revista contenia històries d'autors coneguts com a Jim Davis, Schulz i d'altres; també comptava amb concursos i passatemps per al lector. Durant el bienni 2004-2005, la revista Súpers! baixà un (7,49%) de difusió. El Club Super3 recuperà la imatge als quioscos amb l'aparició de la revista el desembre de 2009, editada per Sàpiens i sota la direcció d'Eva Santana.

## Referències

* ↑ «Sàpiens, revista líder en català». Barcelona: Clade, grup empresarial cooperatiu, 14-01-2016.
* ↑ «Pàgina oficial de la Revista a TV3» (en català). [Consulta: 1r abril 2016].
* ↑ «El Club Super 3 llança al mercat la nova revista mensual infantil «Súpers!»». El Punt, 26-01-2010, pàg. 38.
* ↑ Cuesta, Helena «La revista SÚPERS! està present a la Festa dels Súpers». Sàpiens, 20-10-2011 [Consulta: 1r abril 2016].
* 1 2 «La revista dels Súpers». Humoristan, museu digital de l'humor gràfic, s.d.
* ↑ «Neix la revista "Súpers!"». TV3, 25-01-2010.
* ↑ «Els infants coneixen de primera mà com es fa la Revista dels Súpers». Ajuntament de Cambrils. Arxivat de l'original el 2016-04-17. [Consulta: 1r abril 2016].
* ↑ «El Departament d'Ensenyament i TV3 col·laboren per a l'aprenentatge i difusió de la llengua anglesa». Generalitat de Catalunya, 25-11-2015. Arxivat de l'original el 2016-04-16. [Consulta: abril 2016].
* ↑ Wieland, Katharina. Jugendsprache in Barcelona und ihre Darstellung in den Kommunikationsmedien: Eine Untersuchung zum Katalanischen im Spannungsfeld zwischen normalisiertem und autonomem Sprachgebrauch (en alemany). volum 345 de Beihefte zur Zeitschrift für romanische Philologie. Berlín: Walter de Gruyter, 2008, pàg. 359. ISBN 9783484970472.
* ↑ «100 anys de revistes infantils i juvenils en català». La Xarxa, 16-06-2004.
* ↑ InCOM. Informe de la comunicació a Catalunya 2005-2006. Barcelona: UAB, 2007, p. 33. ISBN 9788449025037.

## Vegeu també

* La festa dels súpers

## Enllaços externs

* Súpers! - Lloc web oficial
* «Les tres diferents revistes des del 1996». Arxivat de l'original el 2016-05-14. [Consulta: 1r abril 2016].
* «La revista 'Nadal amb nens', en exclusiva amb l'ARA». Ara, 14-12-2012.